Вайна иза керла х1ума доцу дела. Тамашийна а, ледара а вайна хетарг кхин ду. Вай Кавказера д1адаха лууш, кавказхой а цхьана, шорта паччахьалкхеш а, къаьмнаш а доллушехь, цунаха вай ойла цаяр. Ца йо, и 1алашонаш йолучара, вай мел дукха х1аллакдарх а, т1аьхьа диссинарш вовшашка дайайтарх а, кхин берш, малхбузерачу Европехь "коммунизм" яьлла бохуш, шаьш лерийна "кундуховг1аьрга" йойтучу агитацица, цигарчу "хьаьвданашкахь" 1эса а, кериста а, дакъаза а довлийта божа санна 1эхадеш д1ахьийсадарх а. Вай боху божа санна, цигахь шайн хуьлучу гайнин таронаша, цхьаболчу нохчийн синкхетам, хьайбанин лаамашна т1ебаккхарна. Кхузахь вай буьйцурш бац, шайн махкахь даха кхерам хиларна и мохка д1атеснарш. Билгала бохурш кхин берш бу; Нохчийчохь баха шайна цхьаа кхерам а боццушехь, хийраллехь мерза дахар лаха, шайн ков -керт, ц1а-ц1е, къам-мохк охьатоссий, Дала бохург а дицдой, шайн зударийн, доьзаллийн лаамехь а боьрзий, керастан паналлехь д1ауьдурш. Иштачара дагатоссурш бу, вай къаноша шайн дийцаршца бицийнарш: ".. т1ахьарчу заманчохь шайт1а хир ду нахе кхойкхуш; "кхузахь дика ду бохуш", цигахь д1ахьовдур бу нах, юха иза кхечанхьара кхойкхур ду; "кхузахь тоьла бохуш" цига а д1адодур адам .. Эххьар а, уьш дакъаза а бевр бу. Церан некъаш а хедар ду..." бохуш. Цу хьокъехь вай дийцича дуккха а дуьйцур дара. Тахана нохчий шайн "лаамца" махкаха бахар, сионистин а, миссонерин а, глобалистин а, г1азакхийн юкъара программа хиларх а дуьйцуш. Делахь а, и деррийг кхузахь вайн дийца аьтто бацахь а, билгаладаккха дезачох хета, оцу программица, Кавказера нохчий Европе санна, иззачу программица, гергарчу Малхбалера нохчий а, сионисташа Америке д1акхалхош хилар. Масала, цу хьокъехь вайга тоьшалла до, дукха хан йоцуш Иорданехь баьхна, ткъа х1инца, Техасехь бехачу цхьана нохчийн доьзало.